Viikonloppuna sattuneesta välikohtauksesta on julkaistu videotallenne.

Flow-festivaalilla lauantain ja sunnuntain välisenä yönä sattunut episodi nousi otsikoihin maanantaina.

Artisti Inga Mauer kertoi järjestyksenvalvojien raahanneen hänet väkivalloin ulos alueelta.

Tilanteesta on nyt julkaistu video.

Iltalehti uutisoi maanantaina Flow-festivaalilla sattuneesta välikohtauksesta, jonka seurauksena kaksi viikonloppuna festivaaleilla esiintynyttä artistia heitettiin ulos festivaalialueelta.

Toinen artisteista, dj

Inga Mauer

, vietiin myös putkaan lauantain ja sunnuntain väliseksi yöksi.

Kahakasta on nyt julkaistu Youtubessa video. Aivan videon alussa nähdään, kuinka Mauer heittää ruokaansa järjestyksenvalvojaa kohti.

Tämän jälkeen järjestyksenvalvojat ottavat artistin käsivarsista kiinni ja ohjaavat häntä pois alueelta.

- Älkää koskeko minuun, Mauer huutaa videolla.

Jossain vaiheessa hän myös rimpuilee järjestyksenvalvojien otteessa ja kiljuu. Hän myös naureskelee kameralle.

Videon kuvauksessa kerrotaan, että Mauer olisi itse julkaissut videon Facebookissa.

Mauer kertoi oman näkemyksensä

Mauer itse otti kantaa tapahtuneeseen omalla Facebook-tilillään tiistaina.

Mauer kertoo jääneensä keikkansa jälkeen backstage-alueelle viettämään aikaansa ystäviensä kanssa. Myöhemmin muusikko kertoo tulleensa nälkäiseksi, ja lähteneensä kävelemään festivaalialueelle.

Muusikon version mukaan järjestyksenvalvojat tulivat häätämään Maueria ja tämän ystäviä heti kun he saivat ruokansa eteensä. Kun Mauer pyysi saada syödä ruokansa loppuun, joka veisi arviolta kolme minuuttia, oli vastaus yksiselitteinen " ei " .

Kolmikko jatkoi matkaansa, mutta pysähdyttyään uudestaan tuli seuraava joukko järjestyksenvalvojia käskemään heitä jatkamaan matkaansa. Kun Mauer alkoi nauraa absurdin tilanteen takia, alettiin tätä raahata väkivalloin pois. Tässä vaiheessa Mauerin ystävä alkoi kuvata tilannetta.

Mauer raahattiin aitaukseen ja pidettiin aloillaan väkivaltaisesti. Tilanteen edetessä Mauerin polvet olivat myös ruhjoutuneet verille. Tässä vaiheessa Marie Davidson saapui paikalle.

- Jossain vaiheessa lääkärit saapuivat ja yrittivät selvittää olinko ottanut huumeita. Lääkärit puhdistivat polveni ja laittoivat niihin siteet. Luulin siinä vaiheessa, että pääsen pian jatkamaan matkaa hotellilleni, mutta lääkärit olivatkin paikalla vain siksi, että minut voidaan luovuttaa poliiseille, Mauer ihmettelee.

Tilanteesta ahdistunut Mauer sylkäisi erästä järjestyksenvalvojaa päin, jolloin tämä läimäisi tätä kasvoille. Sen jälkeen Mauer kannettiin poliisiautoon.

Mauer kertoo viettäneensä putkassa 10 tuntia, jonka jälkeen sai poliiseilta kyydin hotellilleen.

Paksua värikynää

Flow-festivaalin turvallisuudesta vastaavan Local Crew -yhtiön toimitusjohtaja Ville Ketonen kertoi Iltalehdelle maanantaina, että yhtiö ottaa vakavasti esitetyt syytöksen ja selvittää tapahtunutta.

Itse episodista Ketosella oli maanantaina haastatteluhetkellä hieman erilainen kuva, kuin mitä muun muassa sosiaalisessa mediassa on annettu ymmärtää.

- Tämän hetkisten tietojen mukaan ainakaan minulla ei ole tietoa, että siellä mitään laittomuuksia olisi tapahtunut ainakaan järjestyksenvalvonnan puolelta.

- Oman henkilöstömme kanssa olemme puhuneet tilanteen läpi ja tapaus näyttää aika selvältä. Hyvin suuri osa näistä tämänhetkisistä tiedoista joista mediassa puhutaan, on lähtöisin sosiaalisen median puolelta. Tämänhetkisten tietojen mukaan vaikuttaa siltä, että tapahtuneessa on ollut paksua värikynää mukana.

Ketonen painotti, että tapaus selvitetään ja käydään tarkasti läpi ennen kuin tilanteen pohjalta tehdään minkäänlaisia päätöksiä.

Myös festivaaliorganisaatio tyrmäsi kovin sanoin viikonlopun tapahtumat.

- Flow Festival ei hyväksy väkivallan käyttöä missään tilanteessa ja olemme edelleen shokissa tapahtuneesta. Olemme syvästi pahoillamme siitä mitä Inga Mauer ja Marie Davidson joutuivat kokemaan. Ei tällaista voi eikä saa tapahtua.